አሜሪካ እየሩሳሌምን የእስራኤል መዲና የማድረግ ውሳኔዋን መቀየር እንዳለባት የመንግሥታቱ ድርጅት ጥሪ አቀረበ
የተባበሩት መንግስታትም ሀገሪቱ ውሳኔዋን በመቀየር ለመካከለኛው ምስራቅ ቀጠና ሰላምና መረጋጋት መሥራት እንዳለባት ጥሪ አቅርቧል፡፡አሜሪካ ኢየሩሳሌም የኢስራኤል መዲና ናት የሚለውን ውሳኔ ተከትሎ ትችት እና ወቀሳዎች ቀጥሏል፡፡የአሜሪካው ፕሬዝዳንት ዶናልድ ትራምፕ እየሩሳሌም የእስራኤል መዲና ናት የሚለውን ዉሳኔ ማስተላለፋቸውን ተከትለዉ በቀጠናዉ ግጭት እና አለመረጋጋት በየቀኑ እየተስተዋለ ይገኛል፡፡የቀጠናውን አለመረጋጋትም ተከትሎ የሰብዓዊ መብቶች ኃላፊዉ ዜይድ ራአድ ሁሴን በዊልቼር ሰላማዊ ሰልፍ የወጣዉን የፍልስጤማውያን አሟሟትን በተመለከተ ነፃ እና ገለልተኛ ምርመራ እንዲደረግ ጥሪ አቀረቡ።ምንም ይሁን ምንም በኢብራሂም አቡ ቱራያህ ላይ የተወሰደ የግድያ ውሳኔ አሰቃቂ እና ተቀባይነት የሌለዉ ነዉ ብሏል ዜይድ፡፡ሰሞኑን የዋሽንግተን ውሳኔን ተከትሎ የተሰበሰበዉ የተባበሩት መንግስታት ምክር ቤት የትራምፕን ውሳኔ ሙሉ በሙሉ ውድቅ ማድረጉ ይታወሳል፡፡በተባበሩት መንግስታት የፀጥታ ምክር ቤት በራማላህ ተሰብስቦ ውሳኔውን ሲያስተላልፍም ካሁን በኋላ ዋሽንግተን በገባችበት የትኛውም ድርድር ስምምነት ለማድረግ አልቀመጥም ያለው የፍልስጤም ነፃ አዉጪ ድርጅት የተባበሩት መንግስታት በኩል አባል ለመሆንም ጥያቄ አቅርቧል፡፡  ፍልስጤም በተባበሩት መንግስታት ሙሉ እውቅና ያልተቸራት ሀገር እንደመሆኗ ግን ካሁን በፊትም እኤአ በ2011 ጥያቄ ውድቅ እንደተደረገባት ይታወቃል፡፡የተባበሩት መንግስታት የፀጥታ ምክር ቤት ዋሽንግተን በቅድስት ከተማ እየሩሳሌም ላይ ያስተላለፈችዉ ዉሳኔ ፈፅሞ ተቀባይነት የሌለዉ እና ባዶ ስትል ውሳኔውን ባስተላለፈበት ስብሰባውም ከአሜሪካ በተቃራኒ መቆሙንም አሳይቷል፡፡ ምክር ቤቱ በዚህ የአሜሪካ ውሳኔዉን መቀየር እንዳለባት አስጠንቅቋል፡፡ባሳለፍነዉ ሳምንት በርካታ የሙስሊም ሀገራትን በኢስታምቡል ጠርተዉ ያወያዩ የቱርክ ፕሬዝዳንት ሬሲፕ ታይፕ ኤርዶጋን አሜሪካ ጉዳዩን እንደገና ማጤን አለባት አሉ፡፡ ይህ  የማይሆን ከሆነ እንኳ ጉዳዩን ወደ የተባበሩት መንግስታት ጠቅላላ ጉባኤ መዉሰድ እንዳለባቸዉ በመግለፅ ላይ ናቸዉ፡፡ኢራን በበኩሏ አሜሪካን የህዝብን ሃሳብ ለመቀልበስ ያደረገችዉ ሴራ በሚል ወቀሳዋን አቅርባለች ፡፡የአዉሮፓ ህብረት በበኩሉ እስራኤል በምስራቅ ኢየሩሳሌም እና ዌስት ባንክ እያደረገች ያለችውን ግንባታ እና የማስፋፊያ ሥራዎች ተችቷል፡፡ የአዉሮፓ ህብረት ካዉንስል ሀሙስ አድርጎ በነበረዉ ስብሰባም በምክር ቤቱ ፕሬዝዳንት ዶናልድ ታስክ በኩል የዋሽንግተን ዉሳኔን ዉድቅ በማድረግ አቋሙ እንደማይቀየር ማሳወቁ የሚታወስ ነዉ፡፡እስራኤል በሥፍራዉ የገነባችዉ ትልቅ መንገድ እንኳ የዌስት ባንክ ሰፋሪዎችን በቀላሉ ወደ እየሩሳሌም ከማስገባቱም በተጨማሪ ፍልስጤማዉያን እየሩሳሌምን ሳይረግጡ ቤቴሊሄም እንዲገቡ የሚያደርግም ነዉ ተብሏል፡፡ባሁኑ ጊዜ ከ208 ሺህ የሚበልጡ እስራኤላዉያን በምስራቅ እየሩሳሌም እንደሚኖሩም መረጃዎች ያመላክታሉ፡፡   